62024CJ0488_RES
Kawża C-488/24
D. V.
vs
MB “Kigas”
(talba għal deċiżjoni preliminari, imressqa mil-Lietuvos Aukščiausiasis Teismas)
Sentenza tal-Qorti tal-Ġustizzja (Ir-Raba’ Awla) tat-13 ta’ Mejju 2026
“Rinviju għal deċiżjoni preliminari – Protezzjoni tal-konsumaturi – Direttiva 2011/83/UE – Artikolu 5(1)(a) u (c) – Obbligu ta’ informazzjoni dwar il-kuntratti li ma humiex kuntratti mill-bogħod jew lil hinn mill-post tan-negozju – Obbligu, għall-kummerċjant, li jinforma lill-konsumatur dwar il-karatteristiċi prinċipali tas-servizz – Dazji doganali – Obbligu, għall-kummerċjant, li jinforma lill-konsumatur dwar il-prezz totali tas-servizz – Spejjeż addizzjonali – Kontenut tal-informazzjoni li għandha tingħata lill-konsumatur – Konvenzjoni dwar il-Kuntratt ta’ Trasport Internazzjonali ta’ Merkanzija bit-Triq (CMR) – Artikoli 6 u 11”
Protezzjoni tal-konsumaturi – Kuntratti konklużi mal-konsumaturi – Direttiva 2011/83 – Obbligu ta’ informazzjoni dwar il-kuntratti li ma humiex kuntratti mill-bogħod jew lil hinn mill-post tan-negozju – Kuntratt ta’ trasport internazzjonali ta’ merkanzija bit-triq – Obbligu, għall-kummerċjant, li jinforma lill-konsumatur dwar il-karatteristiċi prinċipali u dwar il-prezz totali tal-oġġett jew tas-servizz – Portata – Obbligu li l-ispeditur konsumatur jiġi informat dwar il-possibbiltà li jkun hemm formalitajiet doganali u dazji doganali – Inklużjoni – Obbligu li tiġi pprovduta informazzjoni ddettaljata dwar id-dokumenti li għandhom jiġu ppreżentati fid-dwana u li jiġu indikati r-rati u l-ammonti tad-dazji doganali applikabbli – Esklużjoni
(Direttiva tal-Parlament Ewropew u tal-Kunsill 2011/83, Artikolu 5(1)(a) u (c))
(ara l-punti 43 sa 50, 52, u 54 sa 58, u d-dispożittiv)
Sunt
Adita b’talba għal deċiżjoni preliminari mil-Lietuvos Aukščiausiasis Teismas (il-Qorti Suprema tal-Litwanja), il-Qorti tal-Ġustizzja tat deċiżjoni, għall-ewwel darba, dwar il-portata tal-obbligi li l-kummerċjanti għandhom li jinformaw lill-konsumaturi fis-sens tal-Artikolu 5 tad-Direttiva 2011/83 (
1
), fil-kuntest ta’ kuntratt ta’ trasport internazzjonali ta’ merkanzija bit-triq.
D.V., konsumatur, ikkonkluda permezz tat-telefon mal-kumpannija Kigas kuntratt ta’ trasport ta’ oġġetti li kienu jappartjenu lilu min-Norveġja lejn il-Litwanja. Bi tweġiba għal mistoqsija ta’ din il-kumpannija, D.V. indika li l-oġġetti ttrasportati kienu intiżi għall-użu personali tiegħu, b’tali mod li ma kienx neċessarju li tiġi pprovduta dikjarazzjoni doganali. Madankollu, waqt kontroll fil-fruntiera mad-dħul fit-territorju tal-Unjoni, l-awtoritajiet doganali qiesu li dawn l-oġġetti kellhom jiġu ddikjarati lid-dwana u ffissaw ammont ta’ dazji doganali, li Kigas ħallset.
Kigas għalhekk bagħtet lil D.V. fattura li kienet tinkludi l-ammont miftiehem għas-servizz ta’ trasport ta’ oġġetti kif ukoll id-dazji doganali. Barra minn hekk, hija kienet ikkunsinnat l-oġġetti kollha li kienu ġew fdati lilha ħlief wieħed, li hija żammet sakemm tiġi saldata l-fattura.
D.V. għalhekk ippreżenta rikors quddiem il-qrati, filwaqt li Kigas ressqet kontrotalba. Kemm il-qorti tal-ewwel istanza kif ukoll dik tal-appell applikaw il-Konvenzjoni dwar il-Kuntratt ta’ Trasport Internazzjonali ta’ Merkanzija bit-Triq (
2
) u kkundannaw lil D.V. iħallas lil Kigas l-ammonti mitluba, filwaqt li ordnaw lil din tal-aħħar trodd lura l-oġġett miżmum.
Adita b’rikors ta’ kassazzjoni, il-qorti tar-rinviju staqsiet lill-Qorti tal-Ġustizzja, essenzjalment, jekk, fil-każ ta’ konklużjoni ta’ kuntratt ta’ trasport internazzjonali ta’ merkanzija bit-triq, il-kummerċjant kienx obbligat jinforma lill-konsumatur bil-formalitajiet doganali u bid-dazji doganali li jistgħu jkunu eżiġibbli, konformement mal-Artikolu 5(1)(a) u (c) tad-Direttiva 2011/83.
Il-kunsiderazzjonijiet tal-Qorti tal-Ġustizzja
Fl-ewwel lok, il-Qorti tal-Ġustizzja rrilevat li, fil-kuntest ta’ kuntratt ta’ trasport internazzjonali ta’ merkanzija, il-portata tal-informazzjoni li għandha tiġi kkomunikata minn qabel minn kummerċjant għandha tiġi evalwata b’mod partikolari skont in-natura tas-servizz. F’dan ir-rigward, hija osservat li, fid-dawl tan-natura transkonfinali ta’ dan il-kuntratt u tal-fatt li l-importazzjoni ta’ merkanzija minn pajjiż terz hija normalment suġġetta għal dazji doganali, il-formalitajiet doganali jikkostitwixxu waħda mill-karatteristiċi prinċipali ta’ dan it-tip ta’ kuntratt li bihom konsumatur għandu jiġi informat qabel il-konklużjoni tiegħu.
Għalhekk, it-trasportatur kummerċjant huwa obbligat jinforma lill-konsumatur li l-importazzjoni tal-merkanzija ttrasportata tista’ teżiġi t-twettiq ta’ formalitajiet doganali. Madankollu, meta jieħu ħsieb esklużivament it-trasport tal-merkanzija mingħajr ma jwettaq servizz ta’ senserija doganali, huwa ma huwiex obbligat jipprovdi informazzjoni ddettaljata dwar id-dokumenti li għandhom jiġu ppreżentati lid-dwana – fatt li huwa kkorroborat mill-Artikolu 11(2) tal-Konvenzjoni dwar il-Kuntratt ta’ Trasport Internazzjonali ta’ Merkanzija bit-Triq.
Fit-tieni lok, fir-rigward tal-obbligu tal-kummerċjant li jinforma lill-konsumatur bil-prezz totali tas-servizz, il-Qorti tal-Ġustizzja osservat li, indipendentement mir-riferiment għall-prezz totali jew mill-metodu ta’ kalkolu ta’ dan il-prezz, għandhom jittieħdu inkunsiderazzjoni spejjeż addizzjonali li jistgħu jingħaddu mal-prezz totali tas-servizz u li, jekk ma jkunux jistgħu jiġu kkalkolati minn qabel, għandhom jiġu indikati lill-konsumatur bħala spejjeż li jistgħu jkunu dovuti.
Għalhekk, il-Qorti tal-Ġustizzja qieset li, fil-kuntest tal-kuntratti ta’ trasport internazzjonali ta’ merkanzija, id-dazji doganali jikkostitwixxu spejjeż addizzjonali li jingħaddu mal-prezz totali tas-servizz, peress li jkunu dovuti mhux minħabba l-eżekuzzjoni tas-servizz ta’ trasport, iżda minħabba l-introduzzjoni tal-merkanzija ttrasportata fit-territorju doganali tal-Unjoni. Madankollu, f’dan it-tip ta’ kuntratt, mhux dejjem ikun possibbli għall-kummerċjant li jikkalkola l-prezz totali tas-servizz “bit-taxxi kollha inklużi” qabel il-konklużjoni tal-kuntratt, peress li l-ammont eżatt tad-dazji doganali jista’ jiddependi minn ċerti elementi li jistgħu ma jkunux magħrufa minn qabel.
Konsegwentement, il-kummerċjant huwa obbligat jinforma lill-konsumatur biss bil-fatt li jistgħu jkunu dovuti dazji doganali, li jikkostitwixxu spejjeż addizzjonali li għandhom jitħallsu minn dan tal-aħħar u li ma jistgħux raġonevolment jiġu kkalkolati minn qabel u integrati fil-prezz tas-servizz ta’ trasport.
Fid-dawl tal-kunsiderazzjonijiet preċedenti, il-Qorti tal-Ġustizzja kkonkludiet li, fil-kuntest ta’ kuntratt ta’ trasport internazzjonali ta’ merkanzija bit-triq bi tluq minn pajjiż terz u b’destinazzjoni lejn Stat Membru tal-Unjoni, l-obbligu ta’ informazzjoni impost fuq il-kummerċjant bis-saħħa tal-Artikolu 5(1)(a) u (c) tad-Direttiva 2011/83 jimplika li l-ispeditur konsumatur għandu jiġi informat li l-importazzjoni tal-merkanzija fit-territorju tal-Unjoni tista’ tirrikjedi t-twettiq ta’ formalitajiet doganali u li jistgħu jkunu dovuti dazji doganali minn dan il-konsumatur. Min-naħa l-oħra, il-kummerċjant la huwa obbligat li jipprovdi informazzjoni ddettaljata dwar id-dokumenti li għandhom jiġu ppreżentati lid-dwana u lanqas li jindika r-rati u l-ammonti tad-dazji doganali applikabbli.
(
1
)	Direttiva 2011/83/UE tal-Parlament Ewropew u tal-Kunsill tal‑25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill (ĠU 2011, L 304, p. 64, rettifika fil-ĠU 2024, L 90093, p. 1).
(
2
)	Konvenzjoni dwar il-Kuntratt ta’ Trasport Internazzjonali ta’ Merkanzija bit-Triq, iffirmata f’Genève fid‑19 ta’ Mejju 1956, kif emendata bil-Protokoll iffirmat f’Genève fil‑5 ta’ Lulju 1978.